لیفٹیننٹ کرنل خالد مصطفی بیک وقت صاحب قلم بھی ہیں اور صاحب سیف بھی۔ان کے حصے میں یہ اعزازآیاہے کہ عسکری خدمات کے ساتھ ساتھ قلمی خدمات بھی بخوبی انجام دے رہے ہیں۔قدرت نے انھیں گہرے فنی ، فکری اور تحقیقی اسلوب سے نوازا ہے۔انھوں نے یکسانی زدہ لکھاریوں کی بھیڑ میں شامل ہونے کی بجائے الگ شناخت بنائی اور ان کی قلمی جدوجہد جداگانہ حیثیت کی حامل ٹھہری۔خالد مصطفی اردو کے بہترین شاعر بھی ہیں اور ان کا کلام مختلف جرائد میں شائع ہوتا رہتا ہے۔اس وقت ہمارے پیش نظران کی خوبصورت اور البیلی کاوش ' وفیات اہل قلم عساکر پاکستان' موجود ہے۔اس اچھوتی کتاب پر پہلی نظر پڑتے ہی دل باغ باغ ہو گیا۔انھوں نے وکھری ٹائپ کے موضوع کا انتخاب کیااور محققانہ انداز میں کتاب تیار کر کے افواج پاکستان سے تعلق رکھنے والے قلم کاروں کے متعلق اہم معلومات یکجا کر کے صاحبان علم کے ذوق کی نظر کردی۔ایسا معلوم ہو رہا ہے جیسے یہ کتاب انھوں نے قلم کی سیاہی سے نہیں خون جگر سے ترتیب دی ہے۔ان کے دل کی دھڑکن کا عکس ہر صفحے پر نظر آتا ہے۔موضوع کے اعتبار سے یہ کتاب نہایت اہمیت کی حامل ہے اور صفحہ بہ صفحہ دیے گئے حوالہ جات نے اس کی اہمیت کو چار چاند لگائے ہیں۔جس تحقیق ، محنت اور جستجو کے ساتھ یہ کتاب مرتب کی گئی اس پر ہر علم دوست کی طرف سے تحسین کے پھول نچھاور ہونے چاہئیں۔میں سمجھتا ہوں کرنل صاحب جس انداز سے علمی ادبی سرگرمیوں میں مگن ہیں بلاشبہ وہ افواج پاکستان کے مایہ ناز ادیبوں اورقلم کاروں کرنل محمد خان ، صدیق سالک اور چراغ حسن حسرت جیسے عظیم لوگوں کے مشن کی تکمیل کر رہے ہیں۔آنے والے وقتوں میں ان کے رشحات قلم کے نتائج سامنے آئیں گے اور ان کی قلمی جدوجہداردوادب کا سرمایہ قرار پائے گی ۔
Entity: چراغ حسن حسرت — Type: /person/author, /person